Dec 17,2015
ముచ్చటగా మూడో రోజూ లాభాలే..
      ముంబయి: అంతర్జాతీయ మార్కెట్ల నుంచి లభించిన మద్దతుతో దేశీయ మార్కెట్లు వరుసగా మూడో రోజైన బుధవారం కూడా లాభాల్లోనే నిలిచాయి. అమెరికా కేంద్ర బ్యాంకు వడ్డీరేట్లను పెంపును వెల్లడించనున్న నేపథ్యంలోనూ మార్కెట్లు తమ జోరును కొనసాగిస్తుండడం విశేషం. అంతకు ముందు రెండు సెషన్లలో 276.09 పాయింట్ల మేర పెరిగిన బీఎస్‌ఈ సూచీ సెన్సెక్స్‌ బుధవారం దాదాపు 173.93 పాయింట్ల (0.69 శాతం) వృద్ధితో 25,794 పాయింట్లను చేరింది. మరోవైపు ఎన్‌ఎస్‌ఈ నిఫ్టీ కూడా 0.65 శాతం వృద్ధితో ముందుకు సాగి 7751 పాయింట్ల వద్ద స్థిరపడింది. మార్కెట్లో ఎఫ్‌ఎంసీజీ, కన్జూమర్‌ డ్యూరబుల్స్‌, ఆటో రంగ సూచీలు తప్ప మిగతా అన్ని రంగాల సూచీలు లాభాల్లోనే నిలిచాయి. సెన్సెక్స్‌లో ఓఎన్‌జీసీ (+3.99 శాతం), భారతీ ఎయిర్‌టెల్‌ (+3.83 శాతం), ఐసీఐసీఐ బ్యాంక్‌ (+2.29శాతం), లూపిన్‌ (1.95 శాతం), ఇన్ఫోసిస్‌ (+1.72 శాతం మేర) లాభపడ్డాయి. మరోవైపు మహీంద్రా అండ్‌ మహీంద్రా (-5.44%), ఐటీసీ (-0.96%), విప్రో (-0.64%), హెచ్‌యూఎల్‌ (-0.3 శాతం) నష్టపోయాయి. ఫెడ్‌ రేటు పెంపు భయాలకు మార్కెట్లు ఇప్పటికే కనిష్ఠస్థాయులకు చేరుకున్నాయనీ.. ఇప్పుడు అవి పరిస్థితులకు అనుగుణంగా సర్దుకుంటున్న కారణంగానే మార్కెట్లు పరుగులు పెడుతున్నట్లుగా మార్కెట్‌ వర్గాలు ఈ ర్యాలీని విశ్లేషిస్తున్నాయి. ఫెడ్‌ వడ్డీరేట్ల పెంపు ప్రభావం కొంత తప్పక పోవచ్చని అంటున్న వారు రానున్న సెషన్లలో కొంత మేర అమ్మకాల ఒత్తిడి కనిపించక మానదని చెబుతున్నారు. అమెరికా మార్కెట్లులో వృద్ధితో ఆసియా మార్కెట్లు పెరిగినకారణంగా దేశీయ మార్కెట్లు కూడా బుధవారం లాభాల బాటలో పయనించినట్లు ట్రేడర్లు చెబుతున్నారు. మధ్యాహ్నం మొదలైన ఐరోపా మార్కెట్లు కూడా అంతర్జాతీయ పరిణామాల నేపథ్యంలో లాభాల బాటలోనే పయనించాయి.
మీ స్నేహితులకు రికమెండ్ చెయ్యండి